Source: https://fi.m.wikipedia.org/wiki/Kambod%C5%BEan_erityistuomioistuin
Timestamp: 2019-06-26 19:04:33+00:00
Document Index: 22725315

Matched Legal Cases: ['tuomioistuin ', 'tuomioistuin\n', 'tuomioistuin ', 'tuomioistuin ', 'tuomioistuin ', 'kko ', 'tuomioistuin ', 'tuomioistuin ']

Kambodžan erityistuomioistuin – Wikipedia
Kambodžan erityistuomioistuin
Kambodžan erityistuomioistuin tai punakhmer-tuomioistuin (Extraordinary Chambers in the Courts of Cambodia, ECCC) on Phnom Penhissä sijaitseva Yhdistyneiden kansakuntien ja Kambodžan hallituksen perustama erityistuomioistuin. Sen tarkoituksena on syyttää Punaisten khmerien johtajia ja henkilöitä, jotka olivat suurimmassa vastuussa 17. helmikuuta 1975–6. tammikuuta 1979 tapahtuneista joukkotuhonnasta, rikoksista ihmisyyttä vastaan ja sotarikoksista.[1] Vaikka YK oli apuna tuomioistuimen luomisessa, se on silti itsenäinen kambodžalainen tuomioistuin, jossa on kuitenkin kansainvälistä edustusta.[2]
Ieng Saryn tutkintavankeuden oikeuskäsittely helmikuussa 2010.
Vuonna 1997 Kambodžan hallitus pyysi YK:ta avustamaan punaisten khmerien johtohenkilöiden saamisessa tuomiolle. Neljä vuotta myöhemmin Kambodžan kansalliskokous hyväksyi lain uuden tuomioistuimen perustamiseksi. YK ja Kambodža pääsivät sopimukseen tuomioistuimen toiminnasta kesäkuussa 2003.[2] Virallisesti tuomioistuin perustettiin vuoden 2006 alussa.[3]
Kang Kek Ieu eli Duch oikeudenkäynnissä 2009.
Pahamainen vankilanjohtaja Kang Kek Ieu eli Duch oli ensimmäinen punakhmer-johtaja, joka saatiin oikeuteen. Hänen oikeudenkäyntinsä alkoi marraskuussa 2007.[4] Heinäkuussa 2010 hänelle langetettiin 35 vuoden vankeusrangaistus murhista, kidutuksesta, raiskauksista ja rikoksista ihmisyyttä vastaan. Duch kärsii rangaistuksesta 19 vuotta.[5]
Kambodžalaiset ovat valittaneet tuomioistuimen hitaudesta. Osa viivästyksistä on johtunut Kambodžan oikeusjärjestelmä, joka on heikko ja poliittiselle painostukselle altis. Kambodžassa ei ole kunnollista järjestelmää edes yksinkertaisille oikeustapauksille, kun kansanmurhatuomioistuimen tapaukset ovat huomattavan monimutkaisia.[1][6] Lisäksi kaikki Kambodžan nykypoliitikoista eivät kannata tuomioistuimen toimintaa, sillä monet heistä olivat myös punakhmerhallinnossa. Duchin tapaus oli kuitenkin suhteellisen helppo, sillä hän oli henkilökohtaisesti allekirjoittanut tuhansia kuolemantuomioita.[5]
Erityistuomioistuin tuomitsi punakhmerjohtajat Nuon Chean ja Khieu Samphanin elinkautiseen vankeuteen monenlaisista rikoksista ihmisyyttä vastaan elokuussa 2014[7] sekä niinikään elinkautiseen vankeuteen kansanmurhasta marraskuussa 2018.[8]
↑ a b Muut tuomioistuimet Amnesty International. Viitattu 2.2.2011.
↑ a b Introduction to the ECCC Phnom Penh: ECCC. Viitattu 2.2.2011. (englanniksi)
↑ Chronology of Establishment of ECCC Phnom Penh: ECCC. Viitattu 2.2.2011. (englanniksi)
↑ Komentaja Duchia kuultiin punakhmerien oikeudenkäynnissä YLE Uutiset. 31.10.2008. Helsinki: Yleisradio. Viitattu 2.2.2011.
↑ a b Punakhmerpäällikön tuomio nosti arvosteluryöpyn Kambodzhassa HS.fi. 26.7.2010. Helsinki: Sanoma company. Viitattu 2.2.2011.
↑ Nette, Andrew: Kambodzan hirmuhallitsijat vihdoin oikeuteen 18.7.2008. Maailma.net. Viitattu 2.2.2011.
Kuvia tai muita tiedostoja aiheesta Kambodžan erityistuomioistuin Wikimedia Commonsissa
Tuomioistuimen kotisivut (englanniksi) (ranskaksi)
YK:n tuomioistuimen avustusohjelman kotisivut (englanniksi) (ranskaksi)
Cambodia Tribunal Monitor (englanniksi)
Noudettu kohteesta ”https://fi.wikipedia.org/w/index.php?title=Kambodžan_erityistuomioistuin&oldid=17733776”
Viimeksi muokattu 26. marraskuuta 2018 kello 19.32